Cope, AfriForum oorhandig memorandum aan VSA se ambassadeKallie Kriel, uitvoerende hoof van AfriForum, tydens ŉ mediakonferensie in Pretoria (10 September 2018). Foto: Verskaf Cope en AfriForum het Maandag ’n gesamentlike memorandum aan die Amerikaanse ambassade in Suid-Afrika oorhandig waarin die VSA amptelik versoek word om druk op die Suid-Afrikaanse regering toe te pas om die Grondwet, eiendomsreg en die 1994-skikking te beskerm. Dié memorandum is oorhandig tydens ’n vergadering wat Mosiuoa Lekota, Cope-leier, en Kallie Kriel, uitvoerende hoof van AfriForum, met ’n senior verteenwoordiger van die Amerikaanse ambassade gehou het. Die vergadering is gehou enkele dae nadat die parlementêre grondwethersieningskomitee aanbeveel het die Grondwet moet gewysig word om onteiening sonder vergoeding moontlik te maak. Die gesprek met die Amerikaanse ambassade vloei ook voort uit ’n besluit wat Cope en AfriForum onlangs geneem het om ambassades gesamentlik te nader om internasionale druk teen onteiening sonder vergoeding te mobiliseer. Kriel verduidelik dat die Suid-Afrikaanse Grondwet en die beskerming van eiendomsreg wat daarin vervat is die resultaat is van ’n onderhandelde skikking wat in die vroeë 1990’s bereik is tussen verskeie partye, waarvan die ANC en die destydse NP-regering hoofrolspelers was. Pres. Cyril Ramaphosa (Foto: Phando Jikelo/ANA) “Ramaphosa en die ANC se besluit om die Grondwet te wysig om onteiening sonder vergoeding moontlik te maak, dui ongelukkig daarop dat die ANC besig is om die 1994-ooreenkoms blatant te verbreek. Aangesien druk vanuit die internasionale gemeenskap ’n rol gespeel het om die onderskeie partye sover te kry om die 1994-skikking aan te gaan, het die internasionale gemeenskap nou ook ’n verantwoordelikheid om te help toesien dat die ANC by dié ooreenkoms hou,” sê Kriel. Cope en AfriForum wys die Amerikaanse ambassade daarop dat die organisasies nie sanksies teen Suid-Afrika versoek wat gewone mense sal benadeel nie, maar eerder dat die VSA sal help voorkom dat internasionale beleggers die rug op Suid-Afrika keer juis deur vroegtydige waarskuwings aan die Suid-Afrikaanse regering te rig dat die miskenning van eiendomsreg vernietigende gevolge vir die land se ekonomie sal inhou. In die lig daarvan dat die Suid-Afrikaanse regering en pres. Ramaphosa tans uit twee monde praat – deur die internasionale gemeenskap te probeer paai, maar tog plaaslik volstoom met pogings voortgaan om die Grondwet te wysig om onteiening sonder vergoeding moontlik te maak – het AfriForum en Cope in die memorandum feite oor die werklike toedrag van sake rakende die skending van eiendomsreg en plaasmoorde aan die VSA oorgedra. “Ons wil toesien dat pres. Ramaphosa se pogings misluk om die internasionale gemeenskap om die bos te lei,” voeg Kriel by. ToekomsVonk se saamtrek Vrydag. Foto: Facebook Cope en AfriForum beskou hul samewerking om eiendomsreg te beskerm as ’n positiewe voorbeeld daarvan dat landsburgers van verskillende agtergronde wat soms uiteenlopende standpunte huldig op ’n grondslag van wedersydse erkenning en respek wel goed kan saamwerk deur op sake van gemeenskaplike belang te fokus. Volgens Kriel is die beskerming van eiendomsreg iets wat van gemeenskaplike belang vir almal in Suid-Afrika behoort te wees omdat die huidige 90%-werkloosheidskoers in Zimbabwe bevestig dat almal behalwe ’n klein elitegroep daaronder ly as die miskenning van eiendomsreg ’n land se ekonomie vernietig. Lekota by ToekomsVonk se saamtrek. Foto: Facebook Dit volg nadat Steve Hofmeyr, ToekomsVonk en ander organisasies Vrydag buite die Amerikaanse ambassade bymekaargekom het in opstand teen veral plaasaanvalle en plaasmoorde, maar ook onteiening sonder vergoeding en ander kwessies. Die geleentheid is die tweede van sy soort wat deur ToekomsVonk gereël is. Die organisasie het twee maande gelede ook ŉ protesaksie by die ambassade gereël waar inligting en statistieke rakende plaasaanvalle aan verteenwoordigers van die ambassade oorhandig is. Afgesien van Hofmeyr was Lekota en ander lede van dié party, verteenwoordigers van VF Plus, en Mariandra Heunis, ŉ vrou wie se man tydens ŉ kleinhoewe-aanval doodgeskiet is, deel van die skare van sowat 250 mense by die geleentheid.